KIRJALLINEN KYSYMYS E-3864/02 esittäjä(t): Joost Lagendijk (Verts/ALE), Raina Echerer (Verts/ALE)ja Heide Rühle (Verts/ALE) komissiolle. Digitaalisten satelliitti-tv-kanavien salaus.



Virallinen lehti nro 161 E , 10/07/2003 s. 0156 - 0157



KIRJALLINEN KYSYMYS E-3864/02 esittäjä(t): Joost Lagendijk (Verts/ALE), Raina Echerer (Verts/ALE)ja Heide Rühle (Verts/ALE) komissiolle (10. tammikuuta 2003) Aihe: Digitaalisten satelliitti-tv-kanavien salaus Saksalaisen Westdeutsches Fernsehen WDR -televisioyhtiön pääjohtaja Pleitgen esitti 4. joulukuuta 2002 vetoomuksen, että Euroopan julkisilta tv-kanavilta poistettaisiin velvoite digitaalisten satelliittilähetysten salaamisesta ulkomailla tapahtuvan vastaanoton estämiseksi. Hänen mielestään salauksen poistamisella lisättäisiin kulttuurivaihtoa ja Euroopan kulttuurista monimuotoisuutta. Saksalais-ranskalaisen kulttuurikanavan ARTEn pääjohtaja Jobst Plog vaati voimakkaasti noudattamaan vapaan tiedonkulun periaatteita. 1. Yhtyykö Euroopan komissio näkemykseemme, että tekijänoikeussuojan ei pitäisi johtaa vapaan tiedonkulun estymiseen Euroopassa? 2. Katsooko komissio allekirjoittaneiden tavoin, että julkisten radio- ja tv-järjestelmien tuottaman tiedon vapaata kulkua ei saisi salata yleisöltä muualla kuin ohjelmien alkuperämaassa? 3. Jakaako komissio mielipiteemme, että tällainen vapaa tiedonkulku saattaa osaltaan myös lisätä vieraiden kielten osaamista? 4. Katsooko komissio, että julkisten radio- ja tv-lähetysten ilmainen seuraaminen kanavan alkuperämaan ulkopuolisissa maissa hyödyttää ulkomailla asuvia kyseisen maan kansalaisia ja auttaa osaltaan joustavampien työmarkkinoiden luomisessa? 5. Onko komissio halukas ottamaan yhteyttä asiasta vastaaviin viranomaisiin kansallisella, alueellisella ja eurooppalaisella tasolla tutkiakseen voidaanko satelliitin kautta välitettävien julkisten digitaalikanavien salauksesta tai oikeudellisista rajoituksista johtuvia nykyisiä esteitä poistaa? Frits Bolkesteinin komission puolesta antama vastaus (12. helmikuuta 2003) Tiedon vapaata liikkuvuutta sisämarkkinoilla koskevan periaatteen takana ovat pääasiassa sijoittautumisvapautta (EY:n perustamissopimuksen 43 artikla) ja palvelujen tarjoamisen vapautta (EY:n perustamissopimuksen 49 artikla) koskevat periaatteet. Näin ollen julkisten tai yksityisten kanavien ohjelmatarjonnan ulkomaille lähettämisen estäminen on näiden periaatteiden mukaista ainoastaan silloin, kun se voidaan perustella yleistä etua koskevalla tavoitteella ja toteutetaan toimenpitein, jotka ovat kyseiseen tavoitteeseen nähden riittävät (suhteellisuusperiaate). Yhteisöjen tuomioistuin on todennut, että henkisen omaisuuden suojaamista(1) voidaan pitää yhteistä etua koskevana tavoitteena, ja näin ollen televisiolähetysten ulkomaille lähettämisen esteitä on mahdollista pitää perusteltuina ja ne voidaan katsoa EY:n perustamissopimuksen 43 ja 49 artiklan mukaisiksi, jos ne noudattavat suhteellisuusperiaatetta. Satelliittilähetysten osalta komissio on tuonut 26. heinäkuuta 2002 antamassaan kertomuksessa(2) esiin, että vaikka televisiokanavien määrä lisääntyy jatkuvasti, ne ovat yhä useammin varustettu salauksin ja niitä voivat katsoa ainoastaan lähetyksen alkuperämaassa asuvat katsojat. Tämä kanavien katsomisrajoitus johtuu erityisesti televisio-ohjelmia koskevasta henkisen omaisuuden suojasta. Komissio on kiinnittänyt asiaan huomiota, saavathan kansallisten rajojen ulkopuolelle lähetetyistä ohjelmista todellista hyötyä sekä omassa jäsenvaltiossa asuvat kansalaiset (kulttuurivaihtoon ja vieraiden kielten oppimiseen liittyvät edut) että oman jäsenvaltionsa ulkopuolella asuvat kansalaiset (yhteyden ylläpitäminen omaan kulttuuriin). Komissio on aloittanut edellä mainitun kertomuksen mukaisesti keskustelut edellytyksistä, joilla satelliittivälitteisten televisio-ohjelmien henkisen omaisuuden suojaan liittyviä oikeuksia voitaisiin siirtää. Komissio on muun muassa perustanut eri osapuolten satelliittilähetyksiin erikoistuneista edustajista (myös kansallisista ja yhteisön tason toimivaltaisista viranomaisista) koostuvan työryhmän löytääkseen sekä tekijänoikeuksien haltijoita että ohjelmalähetysalan yritysten edustajia tyydyttävän ratkaisun ongelmaan. Tätä monitahoista kysymystä koskevat keskustelut jatkuvat edelleen vuonna 2003, eikä komissio voi vielä tässä vaiheessa todeta, onko julkisten ja yksityisten ohjelmalähetysalan yritysten lähettämien ohjelmien salaus sisämarkkinoita koskevien periaatteiden kannalta perusteltua. (1) Ks. asia 288/89, Mediawet, tuomio 25. heinäkuuta 1991. (2) Euroopan komission kertomus tiettyjen satelliitin välityksellä tapahtuvaan yleisradiointiin ja kaapeleitse tapahtuvaan edelleenlähettämiseen sovellettavien tekijänoikeutta sekä lähioikeuksia koskevien sääntöjen yhteensovittamisesta annetun neuvoston direktiivin 93/83/ETY soveltamisesta, KOM(2002) 430 lopullinen.